12.5.2022
SL
Uradni list Evropske unije
L 135/13
(70)
Grčija je v osnutku načrta izvedbe navedla, da je v tretjem referenčnem obdobju predvideno znatno povečanje števila dejavnih kontrolorjev zračnega prometa v centru območne kontrole v Atenah, kar pomeni skupno 71 dodatnih ekvivalentov polnega delovnega časa v letu 2024 v primerjavi z letom 2019.
Poleg tega naj bi se proti koncu referenčnega obdobja izvedlo več večjih naložb v zvezi z upravljanjem zračnega prometa in nadzornimi sistemi, ki bodo imele znaten vpliv na stroške od leta 2022 naprej.
Grčija je v osnutku načrta izvedbe navedla, da so bili od povezanih stroškov amortizacije odšteti zneski, ki so bili v zvezi z zapoznelimi naložbami v osnovna sredstva previsoko obračunani v drugem referenčnem obdobju.
(71)
Komisija ugotavlja, da mnenje organa za oceno uspešnosti kaže na nejasnosti in nedoslednosti glede celotnega sklopa ukrepov, ki jih je Grčija predstavila v zvezi z izvajanjem svojih lokalnih ciljev glede zmogljivosti, zaradi česar se organ za oceno uspešnosti sprašuje, ali se bodo navedeni ukrepi učinkovito izvajali in sploh imeli pričakovani učinek.
Opozoriti je treba tudi, da Grčija v svojem osnutku načrta izvedbe ni niti podrobno niti količinsko opredelila dodatnih stroškov, povezanih z usposabljanjem in zaposlovanjem novih kontrolorjev zračnega prometa.
Ker v zvezi z navedenimi stroški ni utemeljenih informacij, Komisija ocenjuje, da sta obe odstopanji iz uvodne izjave 69 preveliki, da bi ju bilo mogoče utemeljeno pripisati izključno ukrepom za doseganje lokalnih ciljev glede zmogljivosti.
(72)
Poleg tega je treba opozoriti, da je bilo iz razlogov, navedenih v uvodnih izjavah 53 do 59 tega sklepa, ugotovljeno, da osnutki ciljev glede zmogljivosti, ki jih je določila Grčija, niso skladni z ustreznimi vseevropskimi cilji.
Ker cilji glede zmogljivosti niso bili ocenjeni kot skladni, Komisija meni, da na tej stopnji ni mogoče zaključiti ocene merila iz točke 1.4(d)(i) Priloge IV k Izvedbeni uredbi (EU) 2019/317 v zvezi z Grčijo, saj bo morda treba načrtovane ukrepe, potrebne za doseganje ciljev glede zmogljivosti, spremeniti v zvezi s potrebno revizijo ciljev glede zmogljivosti.
(73)
Zato merilo iz točke 1.4(d)(i) Priloge IV k Izvedbeni uredbi (EU) 2019/317 v zvezi z Grčijo ni izpolnjeno.
(74)
V zvezi z merilom iz točke 1.4(d)(ii) Priloge IV k Izvedbeni uredbi (EU) 2019/317 je dovolj omeniti, da Grčija v osnutku načrta izvedbe ni predstavila nobenih ukrepov prestrukturiranja, ki bi upravičili odstopanje od vseevropskega trenda ugotovljenih stroškov na enoto ali od dolgoročnega vseevropskega trenda ugotovljenih stroškov na enoto.
Zato merilo iz točke 1.4(d)(ii) v zvezi z Grčijo ni izpolnjeno.
(75)
Poleg tega je pregled ključnih dejavnikov in parametrov iz točke 2.1(d) Priloge IV k Izvedbeni uredbi (EU) 2019/317, na katerih temeljijo osnutki ciljev uspešnosti na ključnem področju uspešnosti glede stroškovne učinkovitosti, privedel do naslednjih ugotovitev v zvezi s predlagano stroškovno osnovo Grčije za tretje referenčno obdobje.
(76)
Komisija ugotavlja, da so bili ugotovljeni stroški, povezani z iskanjem in reševanjem, prvič dodani v stroškovno osnovo Grčije na rutah v tretjem referenčnem obdobju.
Navedeni stroški povzročajo znatno povečanje ugotovljenih stroškov na rutah, ki znašajo približno 9 % stroškovne osnove na rutah za leto 2020 in približno 5 % stroškovne osnove na rutah za leto 2024.
Grčija bi morala v revidiranem osnutku načrta izvedbe dodatno utemeljiti upravičenost in sorazmernost povezanih ugotovljenih stroškov ter njihovo razporejanje med navigacijskimi službami zračnega prometa na rutah in terminalih ter med navigacijskimi službami zračnega prometa in drugimi zadevnimi sektorji.
(77)
Poleg tega je Komisija seznanjena z ustanovitvijo novega nacionalnega nadzornega organa, ki je organizacijsko ločen od izvajalca navigacijskih služb zračnega prometa, kar je povezano s povečanjem stroškov nadzora.
Ob upoštevanju obsega povezanih dodatnih stroškov bi morala Grčija v revidiranem osnutku načrta izvedbe dodatno pojasniti osnovne stroškovne dejavnike in predpostavke.
(78)
Na podlagi ugotovitev iz uvodnih izjav 64 do 77 bi bilo treba predlagane cilje, vključene v osnutek grškega načrta izvedbe, oceniti kot neskladne z vseevropskimi cilji uspešnosti na ključnem področju uspešnosti glede stroškovne učinkovitosti.